钦定古今图书集成/理学汇编/文学典/第081卷 > 王卿月
## 钦定古今图书集成/理学汇编/文学典/第081卷 > 王卿月

按《临海县志》：“卿月字清叔，博学工古文词，不随时好，
力还古雅，性颖悟，多艺能，虽音律卜筮无不贯彻。初
中乾道二年武进士，复登五年文进士，仕秘书郎，尝
权中书舍人，直学士院，掌制诏。所草词百馀篇。不畏
势，不避嫌，不修怨，亦不饰美以市恩，深得代言之体。
时秦桧当国，主和议，胡铨忤桧贬官，卿月草制云：‘吾
宁身蹈东海，独仲连不肯帝秦。至今名重泰山，微相
如何以存赵’？”时论多之。历官太府寺丞，假吏部尚书，
充金国生辰使。未行，除太府卿。以疾卒。自号醒庵居
士，所著有《醒庵集》。